Гъуазджэм и лъагапIэм дэкIа КIыщ Мухьэдин
ХудожествэхэмкIэ Урысей академием и академик, Урысей Федерацэм щIыхь зиIэ и сурэтыщI, Урысейм, КъБР-м я цIыхубэ сурэтыщI, и зэфIэкI лъагэхэм я пщалъэу нэгъуэщI цIэ лъапIэ куэд зыфIаща КIыщ Мухьэдин дуней псом къыщацIыху художникщ, къызыхэкIа лъэпкъым и деж пщIэ лъагэ къыщызылэжьа адыгэлIщ.
Сурэт щIыным хуэIэижь ди лъэпкъэгъум и ехъулIэныгъэфIхэмрэ и IэдакъэщIэкI гъэщIэгъуэнхэмкIэ щIэх-щIэхыурэ дегъэгуфIэ. Гъуазджэм хэзыщIыкI, ар къызыгурыIуэ куэдым ялъытэ КIыщым и лэжьыгъэхэр. Абы и сурэтхэр Къэрал Третьяковскэ галереем, Иджырей гъуазджэмкIэ Москва дэт музейм, хамэ къэрал музейхэм, цIыху щхьэхуэхэм я коллекцэхэм щахъумэ.
КIыщ Мухьэдин 2016 гъэм къыхуихьа ехъулIэныгъэхэмрэ гурыфIыгъуэхэмкIэ, дяпэкIэ и мурадхэмкIэ къыддэгуашэмэ ди гуапэу зыхуэдгъэзащ:
— Адрей илъэсхэми хуэдэу, 2016 гъэр схуэфIауэ къызолъытэ, си лэжьыгъэкIи цIыхухэм я деж щызгъуэта зэхэщIыкIкIи, — жиIащ Мухьэдин. — Сыхуейт нэхъапэкIэ хэкум къыщысхуащIа пщIэм мащIэу я гугъу сщIыжыну. Си ныбжьыр илъэс 75-рэ щрикъум, Налшык дэт Лъэпкъ музейм и пэшищми Испанием щысщIа сурэтхэм я гъэлъэгъуэныгъэ къыщысхузэрагъэпэ-щащ.
КъБР-м щэнхабзэмкIэ и министр Къумахуэ Мухьэдин си творчествэм теухуа пшыхьыр екIуу, гугъэзагъэу, щIэщыгъуэу иригъэкIуэкIащ. Къэбэрдей-Балъэкъэрым и Iэтащхьэ КIуэкIуэ Юрий и деж тIэунейрэ сригъэблагъэурэ сигъэлъэпIащ, тщIэнухэмкIэ дызэпсэлъащ.
«Дыгъэпс къалэмрэ» Сэралъп Мадинэ и Арт-центрымрэ мастер-классхэр щезгъэкIуэкIащ, абы къыщысIущIахэм гъуазджэм и щэхухэмкIэ садэгуэшащ, си гуапэщ къахуэсэбэпмэ.
ГъуазджэхэмкIэ Урысей академием ИскусствоведенэмкIэ и институтым и щIэныгъэлI нэхъыжь Ступин Сергей си гъа-щIэм теухуауэ «Лъагъуныгъэм и гъуазджэ» тхылъ къыдигъэкIащ. Абы хуэгъэпса пшыхь ГъуазджэхэмкIэ Урысей академием, Москва и Арбат щIыпIэм щыIэ Тхылъым и унэм, СурэтыщIхэм я унэу Москва дэтым, Налшык и «Акрополь» щэнхабзэ IуэхущIапIэм щрагъэкIуэкIащ.
Дыгъэгъазэм Сочэ къалэ щыIа дунейпсо кинофестивалым си IэдакъэщIэкIхэм я гъэлъэгъуэныгъэ къыщызэрагъэпэщащ. Фестивалым и нагъыщэу щытар си сурэтырщ. Къыхэгъэщыпхъэщ а зэхыхьэм и цIэкIэ «Дуней псом — мамырыгъэ», «Зэпсэлъэныгъэ» фIэщыгъэхэм щIэту сщIа сурэтхэм аукционым къыщыпэкIуа мылъкур «Зыри тщыгъупщакъым» фондым зэрыхуезгъэхьар.
Сыкъыщалъхуа си къуажэжьу Шэджэм ЕтIуанэм илъэс 77-рэ сызэрырикъур Iэтауэ щысхуагъэлъэпIащ. Хуабжьу сыщыгуфIыкIащ Шэджэм щIыналъэм илъэс къэс си цIэкIэ фестиваль ирагъэкIуэкIыну зэрытраухуар.
Къардэн Хьэсэнрэ Маргъущ Розеттэрэ «Акрополь» щэнхабзэ центрым щысхуащIа илъэсыщIэ гъэлъэгъуэныгъэм студентхэми сащыхуэзащ.
КъэкIуа илъэсми мурад инхэр хузиIэщ. КъБР-м и Iэтащхьэм и лъэIукIэ, Къэбэрдейр Урысейм зэрыгухьэрэ илъэс 460-рэ щрикъум ирихьэлIэу, Налшык дэт СурэтыщI гъуазджэхэмкIэ музейм си гъэлъэгъуэны-гъэ щекIуэкIынущ.
Шэшэн Республикэм и Лъэпкъ музейм срагъэблэгъауэ мэкъуауэгъуэ мазэм «Шэшэн зэщIэгъагъэ» гъэлъэгъуэныгъэ къыщызэIусхыну си мурадщ.
«ЩIыуэпсым сыхуэзэшу», «Си Къэбэрдей-Балъкъэр», «Си Андалузие», «Дунейм и бзылъхугъэхэр», «Анэмрэ сабиймрэ», «Макъ» унэтIыныгъэхэмкIэ сиIэ лэжьыгъэхэм къапысщэну, хэзгъэхъуэну си гугъэщ.
Щомахуэ Залинэ.
